Jyrkin Blogi: lokakuuta 2009
Lomalla….
Lomalla, ansaitusti, mutta muusta syystä kuin äkkiä olettaisi. Todennäköisesti liiallinen hiirenkäyttö viime kuun projisointeja tehdessä aiheutti tulehdustilan oikean käden ranteeseen. Kolme sormea meni tunnottomaksi, joten olo on vähän kuin omistaisi kaksi vasenta kättä. Pari viikkoa on jo mennyt käden kanssa tuskaillessa, eikä kipu ole hellittänyt tippaakaan. Eilen kävin ensimmäisen kerran fysikaalisessa, eikä hoitoa voitu vielä aloittaa täysipainoisesti tulehduksen takia. Kylmähoitoa, ultraääntä ja sähköä kokeiltiin varovasti… jatketaan viikon päästä.
Mitäs tässä muuta voi kuin pidellä taloa lämpimänä ja keitellä välillä kahvia… Kirjoittaminen pelkällä vasemmalla kädellä tuntuu vaikealta, vaikka ovathan kirjaimet samassa järjestyksessä kuin ennenkin. Onneksi hiirtä ei tarvitse käyttää…
Lähettänyt Jyrki O klo 13.58 Ei kommentteja:
Jussilan Jussi saatiin eilen ensi-iltaan. Tein siihen videoprojisoinnit, joita oli kolmelle erilaiselle pinnalle. Etunäyttämölle laskeutui kangas, johon heijastettiin still- ja liikkuvaa kuvaa ihan perinteisesti; tykki katolla kankaan kohdalla, normaali etuprojisointi. Seuraava pinta olikin kaikin puolin haastavampi. Tarkoitus oli projisoida tapettikuviota stretchkankaalle hiukan kankaan yläreunan yläpuolelta, 45 asteen kulmasta ja minimietäisyydeltä. Onneksi ei tarvinnut kajota tykin omaan keystoneen, ei nimittäin olisi taipunut. Viimeinen eli erikoisin työ oli saada reilut 20 m leveä ja alle 2m korkea kuva avaruusmaisemasta loppukohtaukseen. Työ vaati kuusi videotykkiä ja hyvän serverin. Laitteet sijoitettiin katosta laskeutuvaan ufoon, joka oli tietenkin niin minimaalisen toleranssin omaava kapistus, että sinne juuri ja juuri onnistui sijoittelemaan tarvitut osaset. Avaruusmaisema oli animaatiopätkä, jonka tein Blenderillä, kuvan resoluutio oli 3000x400, kesto 8100 framea eli viisi minuuttia ja rapiat päälle. Materiaalin renderointi otti oman aikansa prosessista. Muut kuvat olivatkin sitten hiukan perinteisemmissä formaateissa ja niitä työstin videoeditorilla ja kuvankäsittelyohjelmalla. Tapettikuvan otin pikaisesti vapaalla kädellä ja lopputulos näyttää ihan kohtuullisen hyvältä eikä se stretchkään ole oikein projisointimateriaaliksi tehty.
Mediaserverinä toimii Picturall Octo, johon kannattaa tutustua, jos on tarve saada isoa kuvaa. Ilman serverin keystone-ominaisuuksia tapettia ei olisi kyllä saanut suoraksi, on se tykki niin villissä asennossa, eikä kyllä jaettua yhtä kuvaa kuuteen tykkiinkään.
Tuntisaldo näytti eilen töistä lähtiessä 237 syyskuulle, taitaa olla vapaapäivän paikka…
Lähettänyt Jyrki O klo 11.56 1 kommentti: